**2 тур 2016-2017г.**

**5 - 8 кластар өсөн интернет-олимпиада һорауҙары**

1. Үҙ-ара мәғәнәүи һәм грамматик бәйләнештә тороусы һөйләмдәр берләшмәһе нисек атала? **Текст.**
2. Нөктәләр урынына бәйләүсе һүҙҙәр ҡуйығыҙ, уларҙың аҫтына һыҙығыҙ.

*Көньяҡ Уралдың иң матур урынында, Бөрйән районында, Башҡортостан дәүләт ҡурсаулығы урынлашҡан.* ***Ул*** *1930 йыл ойошторолған.* ***Уның*** *майҙаны 70 мең гектарҙан ашыу. Унда һунарсылыҡ итеү һәм балыҡ тотоу тыйылған, урманды киҫергә һәм даланы һөрөргә ярамай.* ***Унда*** *эшләүселәрҙең күҙәтеүе аҫтында бөтә йәнлектәр һәм* ***ҡоштар*** *йәшәй. Ғалимдар* ***бында*** *йәшәүсе хайуандарҙың тормошон өйрәнәләр.*

1. Текста беренсе торорға тейеш булған һөйләмде табығыҙ:

*Беҙҙең райондан Өфөгә поезд, самолет һәм пароход менән барып була. Уның урамдары киң, оҙон һәм матур. Күп ерҙәрҙән автобус менән киләләр.* ***Өфө – Башҡортостандың баш ҡалаһы.*** *Өфөлә төрлө заводтар һәм фабрикалар күп. Өфөнө ике яҡлап уратып Ағиҙел йылғаһы аға.*

1. Килтерелгән миҫалдың стилен билдәләгеҙ:

*Башҡортостанда меңдән ашыу күл бар. Улар бигерәк тә Әбйәлил һәм Учалы райондарында күп. Урал алдында иң ҙур күлдәр – Аҡкүл, Ҡандракүл һәм Асылыкүл. Урал аръяғында – Өргөн менән Мауыҙҙы.* **Публицистик стиль.**

1. Бирелгән һүҙҙәрҙең синонимдарын табығыҙ һәм синонимдар рәтенең доминантаһын күрһәтегеҙ.

*Йәштәш, ҡолау, яратыу, ваҡыт, матур, сабый.*

**Йәштәш – ҡорҙаш, тиңдәш, тиҫтер, бер йәштә, бер йылғы.**

**Ҡолау – йығылыу, барып төшөү, ауыу, тәкмәсләп китеү.**

**Яратыу – һөйөү, оҡшатыу, ғишыҡ тотоу, ғашиҡ булыу, күҙ төшөү.**

**Ваҡыт – мәл, саҡ, осор, миҙгел, заман, дәүер.**

**Матур – һылыу, гүзәл, сибәр, нәфис, зифа, һоҡланғыс.**

**Сабый – бәпес, бәпәй, йәш бала, бәләкәй бала.**

1. Рус телендә бирелгән фразеологизмдарҙың башҡорт телендәге парҙарын тап:

**Два сапога пара – силәгенә күрә ҡапҡасы**

**Душа нараспашку – эсендәге тышында**

**Глаза на мокром месте – күҙ ебетеү, күҙе инешле урынға тура килгән, күҙ һытыу, балауыҙ һығыу, күҙ шәмәреү.**

**Сыграть в ящик – аяҡ һуҙыу, донъя ҡуйыу, баҡыйлыҡҡа күсеү, ғүмер өҙөлөү, теге донъяға китеү, асылына ҡайтыу.**

**Кот наплакал – энә осондай, бармаҡ менән һанарлыҡ**

**Бить баклуши – ике ҡулы кеҫәһендә, эт һуғарыу, ел ҡыуыу, юҡты бушҡа ауҙарыу.**

**Пристал как банный лист – ас бет кеүек йәбешеү**

**Водить за нос – кәкре ҡайынға терәтеү, төп башына ултыртыу, төпһөҙ санаға ултыртыу.**

**Выеденного яйца не стоит – кәрәге бер тин, һуҡыр бер тин тормай.**

**На душе кошки скребут – эс бошоу, балтаһы һыуға төшөү, күңел тыныс түгел, йөрәк урынында түгел.**

1. Бирелгән фразеологик берәмектәрҙең мәғәнәләрен аңлатығыҙ:

**Атлы барып йәйәү ҡайтҡан – тормошҡа ашалмаған эштәр, хыялдар тураһында.**

**Борсаҡ сәсә - бик маҡтанып хәбәр һөйләү.**

**Тирмәне шәп тарта – күп ашау.**

**Теш ҡайрау – үсләшеү, үс тотоп йөрөү.**

**Ҡойроҡ болғау – алдау, ярамһаҡланыу.**

**Мамай заманында – күптәнге, элекке заманда.**

**Дөйә ҡойроғо ергә еткәс – булмаҫ нәмә, тормошҡа ашмаҫ эш.**

1. Һүҙҙәрҙе ижектәргә бүлегеҙ, ижек төрҙәрен билдәләгеҙ:

*Боронғо,арыҫлан, етмеш, мөхәббәт, ҡурҡаҡ, алмашсы.*

**Бо(асыҡ)-рон(ябыҡ)-ғо(асыҡ), а-рыҫ(ябыҡ)-лан(ябыҡ), ет(ябыҡ)-меш (ябыҡ), мө(асыҡ)-хәб(ябыҡ)-бәт(ябыҡ), ҡур(ябыҡ)-ҡаҡ(ябыҡ), ал(ябыҡ)-маш(ябыҡ)-сы(асыҡ).**

1. ***Ҡара диңгеҙ*** *һүҙенең яһалышын аңлатып яҙырға?*

**Ике һүҙҙән ҡушылып, бер предметлыҡ төшөнсәһен аңлатҡан ҡушма исем.**

1. ***Юлдаш, ҡурайсы*** *һүҙҙәренең ялғау төрөн билдәләгеҙ.*

**Юл-даш, ҡурай-сы - исем яһаусы ялғауҙар.**

1. *Александр Невскийҙар, Суворовтар, Салауаттар, Кутузовтар, Котовскийҙар, Чапаевтар атта йөрөгәндәр (Н. Нәжми )* Һөйләмдә бирелгән яңғыҙлыҡ исемдәрҙең күплек төрөн билдәләгеҙ?

**Был осраҡта яңғыҙлыҡ исемдәрҙең күплек төрө поэтик вазифаны үтәй, атта йөрөгән билдәле кешеләрҙең күплеген аңлата.**

1. *Бик күп* ***илдәр*** *гиҙҙем,* ***һыуҙар*** *кистем. Фәриҙәгә яңы* ***күлдәк*** *алғандар*. Ҡалын хәреф менән бирелгән һүҙҙәр ниндәй килештә килгәндәр? **Төшөм килештә.**
2. ***Тәүәккәл таш ярыр, булдыҡһыҙ баш ярыр.*** Һөйләмдең эйәһе ниндәй һүҙ төркөмөнән килгән? **Сифаттан.**
3. ***Фото, код, ток һүҙҙәрендәге О хәрефе ҡайһы килеш ялғауында һаҡланмай?* Береһендә лә һаҡланмай, сөнки был һүҙҙәр төп башҡорт һүҙҙәре түгел, шуға ла башҡорт теле ҡағиҙәләренә буйһонмайҙар.**
4. Алмаштарҙың төркөмсәһен билдәләгеҙ: *Ай уға һәр кис ошо һүҙҙе ҡабатлаған…*

**Уға – 3-сө зат алмашы, төбәү килештә.**

**Һәр – билдәләү алмашы.**

**Ошо – күрһәтеү алмашы.**

1. Ҡылымдарҙың яһалышын билдәләгеҙ: *ауыҙ ит, күңел ас, ҡаршы ал, хәл йый.*

**Исем + ярҙамсы ҡылым = ҡушма ҡылым**

1. *Исемеңде ташҡа яҙма, ил йөрәгенә яҙ* (Мәҡәл). Бирелгән һөйләмдең әйтелеү маҡсаты буйынса төрөн билдәләгеҙ. **Бойороҡ һөйләм.**
2. Эйәлек затында килгән исемдәрҙе табығыҙ, ниндәй килештә тороуын һәм ниндәй һөйләм киҫәге булып килеүен билдәләгеҙ.

*Башҡортостаным минең, гөлбаҡсалар иле! Беләһегеҙме, унда йәйге айҙарҙа гөлдәрҙән бал яуа, арыш баш ҡоҫҡан саҡта баҫыу өҫтөндә монар аға, ә күктә һабантурғай, ер өҫтөндәге әле зәңгәр, әле күгелйем тулҡынға ҡыуанып, үрҙән моң ҡоя. Эй, йәйрәп ятҡан Бүздәгем минең! Бүздәк һауаһының тәнгә сихәтен, йәнгә рәхәтен былбыл телдәре лә әйтеп бирә алмаҫ, ти торғайны минең әсәйем. Ул саҡта бала-саға ғына инем, ә унан, Бүздәктән ары донъяны күҙ алдына ла килтермәгәс, уның ниңә шул тиклем мөхәббәтле итеп һөйләшкәнен аңлай алмағанмын. Хәҙер белдем мин Тыуған илкәйемдең ҡәҙерҙәрен!*

*Шул тиклем һағындым үҙебеҙҙең ерҙе, тупраҡты! Ҡара тупраҡты! Һағыштарымдан йөрәккәйемә ҡан һарҡыны…Үҙебеҙҙең яҡтың яҙын, көҙөн, ҡышын, йәйҙәрен һағындым. Ҡайҙа һуң һеҙ, ғәзиз тыуған яҡтарым?! Әле мин диңгеҙҙәр, далалар, шырлыҡтар, тауҙар, урман-ҡырҙар аша ҡайтып китер инем ҡош булып, Урал бөркөтө булып ҡайтыр инем һеҙҙең янға*! (К. Кинйәбулатова)

**Башҡортостаным – төп килештә, эйә.**

**Бүздәгем – төп килештә, эйә.**

**Әсәйем – төп килештә, эйә.**

**Илкәйемдең – эйәлек килештә, тултырыусы.**

**Һағыштарымдан – сығанаҡ килештә, тултырыусы.**

**Йөрәккәйемә – төбәү килештә, урын хәле.**

**Яҡтарым – төп килештә, өндәш һүҙ.**

1. Бирелгән омонимдарҙың төрөн билдәләгеҙ: *өй (йорт) – өй (бойороҡ һөйкәлешендә ҡылым формаһы )* **Омографтар.**
2. Антоним, синоним, омоним һүҙлектәре ниндәй төркөмгә ҡарай? **Лингвистик.**